ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-3093/96 υποβολή: Honσrio Novo (GUE/NGL) προς την Επιτροπή (6 Νοεμβρίου 1996)

Θέμα: Μέλλον της απασχόλησης στον τομέα κλωστοϋφαντουργίας και ειδών ένδυσης

Πολύ πρόσφατα τα μέσα μαζικής ενημέρωσης στην Πορτογαλία μετέδωσαν πληροφορίες σχετικά με την ύπαρξη εγγράφου της Ευρωπαϊκής Επιτροπής, παρουσιαζόμενου ως εμπιστευτικού, το οποίο προβλέπει την απώλεια δύο περίπου εκατομμυρίων θέσεων απασχόλησης σε διάφορους τομείς της οικονομίας, συγκεκριμένα δε 600 χιλιάδων θέσεων απασχόλησης στην ευρωπαϊκή κλωστοϋφαντουργία και βιομηχανία ειδών ένδυσης.

Η πληροφορία αυτή δημοσιεύθηκε κατόπιν ανακοινώσεως προς τον τύπο εκ μέρους ενός πρώην υπουργού Εξωτερικών Υποθέσεων της πορτογαλικής κυβέρνησης.

Για το λόγο αυτό ερωτώ την Επιτροπή τα εξής:

1. Επιβεβαιώνει ή όχι την ύπαρξη ενός εγγράφου ή μελέτης σχετικά με το μέλλον της απασχόλησης στους διαφόρους τομείς της οικονομίας, ιδίως δε στην κλωστοϋφαντουργία;

2. Εάν τέτοιο έγγραφο πράγματι υπάρχει, δύναται η Επιτροπή να μου το αποστείλει αμέσως;

Απάντηση του κ. Bangemann εξ ονόματος της Επιτροπής (10 Δεκεμβρίου 1996)

1. Η Επιτροπή εξέδωσε, τον Οκτώβριο του 1995, ανακοίνωση για τις επιπτώσεις των διεθνών εξελίξεων στους κλάδους της κλωστοϋφαντουργίας και της ενδύσεως στην Κοινότητα. Στην εν λόγω ανακοίνωση, διατυπώνονται εκτιμήσεις όσον αφορά τις προοπτικές του κλάδου από πλευράς απασχολήσεως. Το εν λόγω έγγραφο ((Έγγραφο COM(95) 447 τελικό. )) διαβιβάστηκε στο Ευρωπαϊκό Κοινοβούλιο στις 16 Οκτωβρίου 1995.

2. Η Επιτροπή δεν έχει υπόψη της την ύπαρξη εγγράφου ή μελέτης για τις προοπτικές της απασχόλησης στους διάφορους κλάδους της οικονομίας.
ΓΡΑΠΤΗ ΕΡΩΤΗΣΗ E-2717/96 υποβολή: Bartho Pronk (PPE) προς την Επιτροπή (16 Οκτωβρίου 1996)

Θέμα: Ένταση του θορύβου σε κέντρα διασκέδασης

1. Ποιά είναι η ένταση του θορύβου που επιτρέπεται σε κέντρα διασκέδασης στο πλαίσιο των ευρωπαϊκών οδηγιών για την ασφάλεια και την υγεία στον τόπο εργασίας;

2. Σε πόσα ντεσιμπέλ ανέρχεται η επιτρεπόμενη επιβάρυνση;

3. Ισχύουν οι οδηγίες αυτές μόνο για τους εργαζόμενους στα κέντρα διασκέδασης ή και για τους θαμώνες τους;

4. Εάν δεν συμβαίνει αυτό, υπάρχουν άλλες οδηγίες σχετικά με την ένταση του θορύβου που εφαρμόζονται για τους θαμώνες των κέντρων διασκέδασης;

Απάντηση της κ. Bjerregaard εξ ονόματος της Επιτροπής (26 Νοεμβρίου 1996)

1 έως 3. Η οδηγία του Συμβουλίου 86/188/ΕΟΚ ((ΕΕ αριθ. L 137, 24.5.1986. )) για την προστασία των εργαζομένων από τους κινδύνους που σχετίζονται με την έκθεσή τους σε θορύβους κατά την εργασία τους καθορίζει μεταξύ άλλων ως στόχο την προστασία των εργαζομένων από τους κινδύνους που μπορεί να αντιμετωπίσει η ακοή τους, συμπεριλαμβανομένης της πρόληψης αναλόγων κινδύνων.

Η οδηγία αυτή ισχύει για οιονδήποτε εργοδοτούμενο εξαιρουμένων των απασχολουμένων στις θαλάσσιες και στις αεροπορικές μεταφορές.

Οταν η ατομική ημερήσια έκθεση του εργαζομένου σε θόρυβο ενδέχεται να υπερβαίνει το 85 decibel (A), επιβάλλεται να λαμβάνονται τα ενδεδειγμένα μέτρα σύμφωνα με τα άρθρα 4 - 6 της οδηγίας αυτής.

4. Δεν υφίσταται κοινοτική νομοθεσία η οποία να ασχολείται με τα επιτρεπτά όρια θορύβου για άτομα που επισκέπτονται χορευτικά κέντρα ψυχαγωγίας.
ΓΡΑΠΤΗ ΕΡΩΤΗΣΗ E-3026/96 υποβολή: Ulf Holm (V) προς την Επιτροπή (11 Νοεμβρίου 1996)

Θέμα: Κακομεταχείριση παιδιών

Μετά το σκάνδαλο παιδεραστίας και εκμετάλλευσης παιδιών που ξέσπασε στο Βέλγιο οι διάφορες αναλύσεις των εφημερίδων υποδηλώνουν ότι ο παροπλισμός του νομικού συστήματος του Βελγίου και η κοινωνική ευημερία είναι οι παράγοντες που επέτρεψαν σε κάτι τέτοιο να συμβαίνει για τόσο μακρό χρονικό διάστημα χωρίς την επέμβαση της κοινωνίας. Οι σκληρές προϋποθέσεις για τη συμμετοχή στην ΕΝΕ ευθύνονται για τις εν λόγω περικοπές. Με βάση το Άρθρο 34 της Σύμβασης των Ηνωμένων Εθνών σχετικά με τα δικαιώματα των παιδιών, το οποίο κατοχυρώνει το δικαίωμα των παιδιών σε προστασία έναντι όλων των μορφών σεξουαλικής κακοποίησης και εκμετάλλευσης για πορνεία και πορνογραφία, ερωτώ το εξής. Έχει η Επιτροπή εκπονήσει μελέτη σχετικά με το πώς οι επιπτώσεις των προϋποθέσεων για συμμετοχή στην ΕΝΕ επηρεάζουν τα δικαιώματα και την ασφάλεια των παιδιών;

Απάντηση της κ. Gradin εξ ονόματος της Επιτροπής (19 Δεκεμβρίου 1996)

Η Επιτροπή δεν έχει προβεί σε ανάλυση των συνεπειών που ενδέχεται να έχουν τα κριτήρια της οικονομικής και νομισματικής ένωσης στα δικαιώματα και την προστασία των παιδιών στα κράτη μέλη. Άλλωστε, φρονεί ότι είναι πολύ δύσκολο να πραγματοποιηθεί μια τέτοιου είδους ανάλυση που να μπορεί να παρέχει εγγυήσεις αξιοπιστίας.
ΓΡΑΠΤΗ ΕΡΩΤΗΣΗ E-2218/96 υποβολή: Roberta Angelilli (NI) προς την Επιτροπή (9 Αυγούστου 1996)

Θέμα: Νομοθεσία για την προάσπιση της υπόληψης και της αξιοπρέπειας της γυναίκας στη διαφήμιση

Στην Ιταλία, όπως άλλωστε και στην υπόλοιπη Ευρώπη, η εικόνα της γυναίκας χρησιμοποιείται συχνά για τη διαφήμιση εμπορικών προϊόντων. Όμως, πάρα πολύ συχνά, η γυναίκα που χρησιμοποιείται για τη διαφήμιση εκφυλίζεται σε αντικείμενο που προκαλεί ολοένα και περισσότερο με σεξουαλικά υπονοούμενα.

Λαμβάνοντας υπόψη τα ανωτέρω, ερωτάται η Επιτροπή εάν υπάρχουν σε επίπεδο ΕΕ συστάσεις που να ρυθμίζουν το ζήτημα αυτό και, κατ' επέκταση, να προστατεύουν την εικόνα και την αξιοπρέπεια της γυναίκας και, όπου υπάρχουν, να παραπέμπουν σε σχετικές νομοθετικές διατάξεις των κρατών μελών;

Απάντηση του κ. Flynn εξ ονόματος της Επιτροπής (6 Νοεμβρίου 1996)

Η Επιτροπή γνωρίζει την ανάγκη για τη διασφάλιση της εικόνας των γυναικών στις διαφημίσεις και στα μέσα μαζικής ενημέρωσης.

Η οδηγία του Συμβουλίου 89/552/ΕΟΚ της 3ης Οκτωβρίου 1989 για το συντονισμό ορισμένων νομοθετικών, κανονιστικών και διοικητικών των κρατών μελών σχετικά με την άσκηση τηλεοπτικών δραστηριοτήτων ((ΕΕ αριθ. L 298, 17.10.1989. )) ορίζει ότι η τηλεοπτική διαφήμιση δεν πρέπει να απάδει προς το σεβασμό της ανθρώπινης αξιοπρέπειας ούτε να εισάγει διακρίσεις λόγω φύλου.

Η Επιτροπή στο τρίτο μεσοπρόθεσμο πρόγραμμα δράσης περί ίσων ευκαιριών ανδρών και γυναικών (1991-1995) ((COM(90)449. )) έχει ορίσει ενέργειες για την προώθηση της θετικής εικόνας των γυναικών, δίνοντας έμφαση ιδιαίτερα στην προώθηση καλύτερης εκπροσώπησης των γυναικών στον κλάδο των μέσων μαζικής ενημέρωσης καθώς επίσης και στο θεσμικό και επαγγελματικό περιβάλλον των οργανισμών μέσων μαζικής ενημέρωσης, στην ανάπτυξη καινοτόμων προγραμμάτων τα οποία θέτουν προκλήσεις στις παραδοσιακές εικόνες της γυναίκας και στη διατύπωση συστάσεων σχετικά με την εκπροσώπηση των γυναικών στον κλάδο των μέσων μαζικής ενημέρωσης.

Το Συμβούλιο εξέδωσε πρόσφατα,στις 5 Οκτωβρίου 1995, ψήφισμα σχετικά με την εικόνα της γυναίκας και του άνδρα στη διαφήμιση και στα μέσα ενημέρωσης ((ΕΕ αριθ. C 296, 10.11.1995. )). Καλεί τα κράτη μέλη και τους άλλους φορείς να λάβουν τα κατάλληλα μέτρα για την εξασφάλιση του σεβασμού της ανθρώπινης αξιοπρέπειας και της αποφυγής διακρίσεων λόγω φύλου. Αυτό το ψήφισμα απαιτεί επίσης από τα κράτη μέλη και τους άλλους φορείς να παροτρύνουν τις διαφημιστικές εταιρείες και τα μέσα ενημέρωσης να προωθούν τη θέσπιση και την εφαρμογή κωδίκων εθελοντικής αυτορρύθμισης.
ΓΡΑΠΤΗ ΕΡΩΤΗΣΗ E-2990/96 υποβολή: Iρigo Mιndez de Vigo (PPE) προς την Επιτροπή (8 Νοεμβρίου 1996)

Θέμα: Ρήτρα ανθρωπίνων δικαιωμάτων

Υφίστανται σήμερα συμφωνίες συνεργασίας που έχει υπογράψει η Ευρωπαϊκή Ένωση με τρίτες χώρες που δεν περιλαμβάνουν μία «ρήτρα ανθρωπίνων δικαιωμάτων»;

Μπορεί η Επιτροπή να διευκρινίσει ποιά είναι η διαδικασία που ακολουθείται για την αναστολή μιας συμφωνίας συνεργασίας που περιλαμβάνει την προαναφερθείσα ρήτρα, εφόσον διαπιστωθεί παραβίαση των ανθρωπίνων δικαιωμάτων; Από πότε αναστέλλεται η συμφωνία: από την στιγμή που καταγγέλλεται η παραβίαση ή από την στιγμή που η παραβίαση αυτή διαπιστώνεται από την Επιτροπή;

Απάντηση του κ. Van den Broek εξ ονόματος της Επιτροπής (20 Δεκεμβρίου 1996)

Τα θέματα που ανέφερε το Αξιότιμο Μέλος του Κοινοβουλίου εξετάστηκαν από την Επιτροπή στην ανακοίνωσή της για τη λήψη υπόψη του σεβασμού των δημοκρατικών αρχών και των δικαιωμάτων του ανθρώπου στις συμφωνίες μεταξύ της Κοινότητας και των τρίτων χωρών ((COM (95) 216 τελικό )). Στο κείμενο, αναφέρεται σαφώς ότι «από το 1992, εισάγεται ρήτρα που καθορίζει τις δημοκρατικές αρχές και τα δικαιώματα του ανθρώπου σαν ουσιαστικό στοιχείο, σε όλες τις συμφωνίες που έχουν συναφθεί μεταξύ της Κοινότητας και των τρίτων χωρών».

Η ρήτρα αυτή περιλαμβάνει τα δικαιώματα του ανθρώπου σαν θέμα κοινού ενδιαφέροντος, στοιχείο του διαλόγου και βάση για την ανάλυση διαφόρων θετικών δράσεων. Συνοδεύεται από συμπληρωματική ρήτρα που επιτρέπει, ανάλογα με την περίπτωση, την προσφυγή στα λεγόμενα «περιοριστικά, αναλογικά», μέτρα σε σχέση με τη σοβαρότητα της περίπτωσης. Ιδιαίτερα, κάθε σοβαρή και συνεχής παραβίαση των δικαιωμάτων του ανθρώπου ή κάθε σοβαρή διακοπή της δημοκρατικής διαδικασίας («ουσιαστική παραβίαση της συμφωνίας»), μπορεί να αποτελέσει λόγο για τη λήξη της συμφωνίας ή την αναστολή της εφαρμογής της, πλήρως ή εν μέρει.

Με βάση αυτήν την ανακοίνωση, το Συμβούλιο ενέκρινε στις 29 Μαΐου 1995 τη σχετική διάταξη που θα πρέπει στο εξής να περιλαμβάνεται στις συμφωνίες της Κοινότητας με τις τρίτες χώρες.

Οσον αφορά, ιδιαίτερα, τη διακοινοτική διαδικασία για την εφαρμογή αυτής της αναστολής και όσον αφορά τη σύμβαση της αναθεωρημένης Λομέ IV, που υπογράφηκε στον Μαυρίκιο, το Νοέμβριο του 1995, έχει αποτελέσει το αντικείμενο πρότασης προς το Συμβούλιο ενώ, μέχρι σήμερα, δεν έχει ληφθεί καμιά απόφαση.

Βάσει της σχετικής διάταξης, ωστόσο, που εκδόθηκε για το σκοπό αυτό στην παροαναφερθείσα σύμβαση, παραδείγματος χάρη, ανεστάλη εν μέρει η χρηματοοικονομική και τεχνική συνεργασία με τον Νίγηρα, μετά από το πραξικόπημα που έγινε στη χώρα αυτή, στις 27 Ιανουαρίου 1996.
ΓΡΑΠΤΗ ΕΡΩΤΗΣΗ E-3277/96 υποβολή: Josι Garcνa-Margallo y Marfil (PPE) προς την Επιτροπή (5 Δεκεμβρίου 1996)

Θέμα: Μεταβίβαση επιχειρήσεων και υπολογισμός του δημοσίου ελλείμματος

Τα μέσα ενημέρωσης αναφέρονται όλο και συχνότερα στις δυσχέρειες που υφίστανται σχετικά με την εξεύρεση στατιστικών μετρήσεων γενικώς αποδεκτών.

Τα ποσά που εισπράττονται από την μεταβίβαση επιχειρήσεων καθώς και τα αγαθά ή δικαιώματα του δημόσιου τομέα μπορούν, σε περίπτωση πωλήσεως, να υπολογισθούν για τη μείωση του δημόσιου ελλείμματος;

Κοινή απάντηση του κ. de Silguy εξ ονόματος της Επιτροπής στις γραπτές ερωτήσεις E-3276/96, E-3277/96, E-3278/96 και E-3279/96 (21 Ιανουαρίου 1997)

Στην περίπτωση της ιδιωτικοποίησης ή άλλων μορφών πώλησης μεριδίων και μετοχών, τα έσοδα της δημόσιας διοίκησης καταγράφονται ως χρηματοοικονομικές συναλλαγές. Δεν έχουν κατά συνέπεια άμεσο αποτέλεσμα στο επίπεδο του ελλείματος του δημόσιου προϋπολογισμού που προσδιορίζεται στη Συνθήκη ως το υπόλοιπο των μη χρηματοοικονομικών πράξεων. Ο κανόνας αυτός εφαρμόζεται τόσο στις άμεσες πωλήσεις από μέρους της δημόσιας διοίκησης όσο και στις έμμεσες πωλήσεις (που οργανώνονται, π.χ., μέσω μιας εταιρείας χαρτοφυλακίου).

Αντίθετα, η πώληση δικαιωμάτων ή αδειών εκμετάλλευσης από τη δημόσια διοίκηση, θεωρείται, κατ'αρχήν, ως μη χρηματοπιστωτική συναλλαγή 7 καταχωρείται ως κεφάλαιο και ως εκ τούτου λαμβάνεται υπόψη όταν προσδιορίζεται το έλλειμα του δημόσιου προϋπολογισμού.
ΓΡΑΠΤΗ ΕΡΩΤΗΣΗ E-3757/96 υποβολή: Jean-Marie Le Chevallier (NI) προς την Επιτροπή (6 Iανουαρίου 1997)

Θέμα: Ζημιές που υπέστησαν οι ανθοκαλλιεργητές του Var

Oι ανθοκαλλιεργητές, χονδρέμποροι και ανθοπώλες του διαμερίσματος του Var που καλλιεργούν και πωλούν λουλούδια είναι θύματα της απεργίας των οδηγών φορτηγών.

Τα ζώντα φυτά και τα προϊόντα ανθοκαλλιέργειας είναι ιδιαίτερα ευπαθή προϊόντα, και συνεπώς η πλειονότητα των εν λόγω ανθοκαλλιεργητών βρίσκεται στα όρια της πτώχευσης.

Μπορεί η Ευρωπαϊκή Επιτροπή να χορηγήσει έκτακτη κοινοτική ενίσχυση στους εν λόγω επαγγελματίες προκειμένου να σώσει τις απειλούμενες επιχειρήσεις και θέσεις εργασίας;

Απάντηση του κ. Kinnock εξ ονόματος της Επιτροπής (31 Ιανουαρίου 1997)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση P-3515/96 του κ. Watson ((βλέπε σελίδα 89. )).
ΓΡΑΠΤΗ ΕΡΩΤΗΣΗ E-2649/96 υποβολή: Nuala Ahern (V) προς το (10 Οκτωβρίου 1996)

Θέμα: Η σημερινή πολιτική του Συμβουλίου όσον αφορά το Sellafield

Εξακολουθεί και σήμερα να αποτελεί πολιτική του Συμβουλίου το περιεχόμενο της απάντησης που δόθηκε στον βουλευτή του ΕΚ, κ. Fitzsimons, κατά την περίοδο συνόδου της 20ης Ιανουαρίου 1993, όταν υπέβαλε την ερώτηση αριθ. 20 (Η-1292/92) ((Συζητήσεις του Ευρωπαϊκού Κοινοβουλίου αριθ. 3-426 (Ιανουάριος 1993). )) σχετικά με την πολιτική που ακολουθεί το Συμβούλιο στο θέμα του Sellafield και των εγκαταστάσεων THORP;

Εξακολουθεί το Συμβούλιο να είναι ικανοποιημένο με τα δεδομένα που παρέσχε στην Επιτροπή η BNFL (British Nuclear Fuels), δυνάμει του Άρθρου 37 της Συνθήκης ΕΚΑΕ, σχετικά με το πρόγραμμα απόρριψης ραδιενεργών αποβλήτων προερχομένων από τις εγκαταστάσεις επανεπεξεργασίας ραδιενεργών καυσίμων Thorp και βάσει των οποίων η Επιτροπή εξέδωσε στις 30 Απριλίου 1992 θετική γνωμοδότηση για την περιβαλλοντική ασφάλεια των εγκαταστάσεων Thorp; Έχουν δοθεί στο Συμβούλιο οι λεπτομέρειες των νέων προτάσεων που υπέβαλε τον Αύγουστο του τρέχοντος έτους η BNFL σχετικά με την αύξηση των ραδιενεργών καταλοίπων από το THORP στο Sellafield;

Απάντηση (30 Ιανουαρίου 1997)

1. Μέχρι στιγμής το Συμβούλιο δεν διαθέτει νεώτερα στοιχεία για τις εγκαταστάσεις «THORP» sto Sellafield, ώστε να αλλάξει τη θέση την οποία είχε αναπτύξει με την απάντησή του στην ερώτηση 20 (Η-1292/92) κατά τη σύνοδο της 20ής Ιανουαρίου 1992, απάντηση στην οποία αναφέρεται η ερώτηση της Αξιότιμης Κυρίας Βουλευτού.

2. Το Συμβούλιο υπενθυμίζει στην Αξιότιμη Κυρία Βουλευτή ότι στην Επιτροπή εναπόκειται, κατά τους ορισμούς του άρθρου 37 της Συνθήκης Ευρατόμ, να αποφανθεί σχετικώς με τα δεδομένα που διαβιβάζουν τα κράτη μέλη σύμφωνα με το ίιδιο άρθρο, καθώς και ότι στις 7 Δεκεμβρίου 1990, η Επιτροπή εξέδωσε Σύσταση σχετική με την εφαρμογή του εν λόγω άρθρου ((ΕΕ C 6 της 9.1.1991, σελ. 17. )), στο άρθρο 6 της οποίας προβλέπεται ότι «ένα σχέδιο απόρριψης διενεργών καταλοίπων, για το οποίο έχει χορηγηθεί γνωμοδότηση σύμφωνα με το άρθρο 37, τροποποιείται με τέτοιο τρόπο ώστε να μπορεί να προκαλέσει αισθητή αύξηση της επιδράσεως των απορρίψεων στον εκτιθέμενο στα κατάλοιπα πληθυσμών ενός άλλου κράτους μέλους τα σχετικά «γενικά δεδομένα» να ανακοινώνονται στην Επιτροπή, εφόσον είναι δυνατό, ένα χρόνο ή τουλάχιστον έξι μήνες πριν από τη χορήγηση οποιασδήποτε νέας εγκρίσεως για την επόρριξη διενεργών καταλοίπων από μέρους των αρμοδίων αρχών».
ΓΡΑΠΤΗ ΕΡΩΤΗΣΗ E-2853/96 υποβολή: Hiltrud Breyer (V) προς την Επιτροπή (25 Οκτωβρίου 1996)

Θέμα: Προώθηση της πυρηνικής ενέργειας στη Δημοκρατία της Σλοβακίας

Πώς κρίνει η Επιτροπή το γεγονός ότι δεν έχει βρεθεί μεσοπρόθεσμη και μακροπρόθεσμη λύση για το θέμα των πυρηνικών αποβλήτων, όσον αφορά τη χρηματοδότηση, την επιλογή χώρου απόθεσης, την τεχνολογία καθώς και την επιστημονική και τεχνική πρόοδο, εφόσον το εν λόγω πρόβλημα υπερβαίνει τις τεχνολογικές και οικονομικές δυνατότητες της Δημοκρατίας της Σλοβακίας;

Απάντηση του κ. Van den Broek εξ ονόματος της Επιτροπής, (6 Ιανουαρίου 1997)

Τα ραδιενεργά απόβλητα από αντιδραστήρες αποτελούν τη μεγαλύτερη ποσότητα από άποψη όγκου. Η τελική διάθεση γίνεται στον χώρο εναπόθεσης για ραδιενεργά απόβλητα μικρού χρονικά υποδιπλασιασμού που βρίσκεται κοντά στο Mochovce. Τα ραδιενεργά απόβλητα μακρού χρονικά υποδιπλασιασμού αποθηκεύονται στους πυρηνικούς σταθμούς ηλεκτροπαραγωγής μέχρι να υπάρξει ένας χώρος εναπόθεσης σε βαθείς γεωλογικούς σχηματισμούς. Προς το παρόν γίνεται έρευνα για τη θέση και την ανάπτυξη ενός τέτοιου χώρου εναπόθεσης. Τα αναλώσιμα πυρηνικά καύσιμα αποθηκεύονται έτσι στους πυρηνικούς σταθμούς ηλεκτροπαραγωγής ή κοντά σ' αυτούς και ετοιμάζεται τώρα μία ειδική εγκατάσταση αποθήκευσης εν ξηρώ για μακροπρόθεσμη αποθήκευση.

Η κατάσταση αυτή είναι παρόμοια με εκείνη που υπάρχει σε πολλά κράτη μέλη. Η χρηματοδότηση της διαχείρισης των ραδιενεργών αποβλήτων παρέχεται με την εεπιβάρυνση του καταναλωτή μέσω της τιμής του ηλεκτρικού ρεύματος. Υπάρχει επίσης πρόβλεψη για παροπλισμό. Εξαίρεση αποτελεί η αποξήλωση του παλιού αντιδραστήρα Bohunice A1, όπου ο παροπλισμός χρειάστηκε να υποστηριχθεί από τον γενικό προϋπολογισμό.

Η Τσεχική Δημοκρατία λαμβάνει βοήθεια για την ανάπτυξη ενός πλήρους κανονιστικού πλαισίου για τον παροπλισμό του αντιδραστήρα Α1, κυρίως μέσω του προγράμματος Phare της Επιτροπής.
ΓΡΑΠΤΗ ΕΡΩΤΗΣΗ E-2973/96 υποβολή: Florus Wijsenbeek (ELDR) προς την Επιτροπή (8 Νοεμβρίου 1996)

Θέμα: Διακρίσεις εις βάρος μη κατοίκων εκ μέρους της SNCF (γαλλικής εταιρίας σιδηροδρόμων)

Είναι ενήμερη η Επιτροπή σχετικά με το γεγονός ότι οι (γάλλοι) επιβάτες του σιδηροδρόμου οι οποίοι, σε περίπτωση καθεστερήσεως του τραίνου, φθάσουν στον προορισμό τους 30' αργότερα από ό,τι προβλέπεται στον επίσημο κατάλογο δρομολογίων αποζημιώνονται για την ταλαιπωρία που υπέστησαν με επιστροφή του 80% της τιμής του σιδηροδρομικού εισιτηρίου τους.

Μπορεί να εξηγήσει η Επιτροπή για ποιό λόγο επιβάτες που αγόρασαν το σιδηροδρομικό τους εισιτήριο εκτός Γαλλίας και φθάνουν από το εξωτερικό στον προορισμό τους εντός της Γαλλίας επίσης με καθυστέρηση δεν δικαιούνται την προαναφερθείσα αποζημίωση;

Δεν συμφωνεί η Επιτροπή με την άποψη του υπογράφοντος ότι, επί του προκειμένου, γίνονται διακρίσεις εις βάρος των μη κατοίκων;

Σε περίπτωση καταφατικής απαντήσεως δεν θα πρέπει άραγε, στο πλαίσιο της ελεύθερης κυκλοφορίας των υπηκόων της Ενώσεως, να ισχύει τέτοια διάταξη για όλους τους επιβάτες των γαλλικών σιδηροδρόμων οι οποίοι φθάνουν καθυστερημένα στον προορισμό τους, εφόσον η καθεστέρηση δεν οφείλεται σε άλλη σιδηροδρομική εταιρία αλλά στην SNCF;

Εξετάζει τέλος η Επιτροπή το ενδεχόμενο να καταστεί εφαρμόσιμη η εν λόγω γαλλική διάταξη σε κοινοτικό επίπεδο και θα υπέβαλε σχετικές προτάσεις στο Συμβούλιο;

Απάντηση του κ.Kinnock εξ ονόματος της Επιτροπής (20 Δεκεμβρίου 1996)

Η Επιτροπή προτίθεται να εξετάσει τις ρυθμίσεις που ισχύουν στη Γαλλία για την επιστροφή των εξόδων ταξιδίου σε περίπτωση καθυστερημένης άφιξης των τραίνων προκειμένου να εξακριβώσει αν εν προκειμένω υφίστανται διακρίσεις κατά εθνικότητα αντίθετα προς την συνθήκη ΕΚ.

Η Επιτροπή θεωρεί, ωστόσο, ότι οι κανόνες επιστροφής των χρημάτων που έχουν καταβληθεί για τα εισητήρια σε περίπτωση καθυστερημένης άφιξης των τραίνων ή άλλων μεταφορικών μέσων θα έπρεπε να αποτελεί θέμα αποκλειστικής αρμοδιότητας των κρατών μελών με βάση την αρχή της επικουρικότητας και εφόσον τηρείται η κοινοτική νομοθεσία.
ΓΡΑΠΤΗ ΕΡΩΤΗΣΗ E-3069/96 υποβολή: Marie-Paule Kestelijn-Sierens (ELDR) προς την Επιτροπή (18 Νοεμβρίου 1996)

Θέμα: Ολλανδοί διερμηνείς και μεταφραστές

Μπορεί να ανακοινώσει η Επιτροπή:

1. Ποιό είναι το ποσοστό Βέλγων διερμηνέων και μεταφραστών στα θεσμικά όργανα της Ε.Κ., για τη μετάφραση/διερμηνεία προς τις Κάτω Χώρες;

2. Κατά την πρόσληψη ολλανδοφώνων διερμηνέων και μεταφραστών τηρούνται ορισμένα ελάχιστα και/ή ανώτατα ποσοστά εις ό,τι αφορά τον αριθμό των Βέλγων έναντι των Ολλανδών;

Κοινή απάντηση του κ. Liikanen εξ ονόματος της Επιτροπής στις γραπτές ερωτήσεις E-3069/96 και E-3143/96 (17 Δεκεμβρίου 1996)

Όσον αφορά την Επιτροπή, το ποσοστό μόνιμων υπαλλήλων και λοιπού προσωπικού βελγικής ιθαγένειας στο σύνολο των υπηρεσιών διερμηνείας και μετάφρασης προς τα ολλανδικά είναι 48%. Για τα λοιπά κοινοτικά όργανα, το αξιότιμο μέλος του Κοινοβουλίου μπορεί να απευθυνθεί απευθείας στο καθένα από αυτά.

Η Επιτροπή υπενθυμίζει ότι οι διατάξεις του κανονισμού εσωτερικής καταστάσεως (άρθρο 27) ορίζουν ότι καμία θέση δεν προορίζεται αποκλειστικά για τους υπηκόους ορισμένου κράτους μέλους και ότι η πρόσληψη πρέπει να εξασφαλίζει στο όργανο τη συνεργασία υπαλλήλων που κατέχουν τα πιο υψηλά προσόντα ικανότητας, αποδόσεως και ακεραιότητας και οι οποίοι επιλέγονται με την ευρύτερη δυνατή γεωγραφική βάση μεταξύ των υπηκόων των κρατών μελών.

Συνεπώς, η Επιτροπή καταβάλλει κάθε προσπάθεια ώστε οι πολίτες όλων των κρατών μελών να ενημερώνονται για τις δυνατότητες πρόσληψης στο όργανο και να μπορούν να συμμετέχουν στους γενικούς διαγωνισμούς. Η Επιτροπή, όπως άλλωστε και τα λοιπά όργανα, δεν εφαρμόζει σύστημα ποσοστώσεων για διάθεση συγκεκριμένων θέσεων απασχόλησης ανά κράτος μέλος. Παρόμοιο σύστημα θα ήταν αντίθετο προς τον κανονισμό υπηρεσιακής καταστάσεως.
ΓΡΑΠΤΗ ΕΡΩΤΗΣΗ P-3053/96 υποβολή: Glenys Kinnock (PSE) προς την Επιτροπή (6 Νοεμβρίου 1996)

Θέμα: Απαγωγή δύο παιδιών στην Τυνησία

Όπως γνωρίζει η Επιτροπή, η Τυνησία δεν έχει υπογράψει τη Σύμβαση της Χάγης και, κατά συνέπεια, τα κράτη μέλη διαθέτουν ελάχιστες δυνατότητες προσφυγής όταν σημειώνεται απαγωγή παιδιών από τυνήσιο γονέα.

Γνωρίζει άραγε η Επιτροπή ότι ένας πατέρας απομάκρυνε παράνομα τα δύο μικρά παιδιά του από το σπίτι τους, που βρίσκεται στην εκλογική μου περιφέρεια στην Ουαλία, παρά το γεγονός ότι η μητέρα ήταν ο νόμιμος κηδεμόνας;

Ενόψει του γεγονότος ότι η Τυνησία είναι αποδέκτης σημαντικής βοήθειας εκ μέρους της Ευρώπης, δεν θα ήταν σκόπιμο να παρέχεται η εν λόγω βοήθεια υπό τον όρο ότι η κυβέρνηση της ως άνω χώρας θα υιοθετήσει αποδεκτή θέση ως προς τις διεθνείς συνθήκες;

Απάντηση της κας Gradin εξ ονόματος της Επιτροπής (12 Δεκεμβρίου 1996)

Παρόλο που η Επιτροπή δεν γνωρίζει τη συγκεκριμένη περίπτωση που αναφέρει το Αξιότιμο Μέλος του Κοινοβουλίου, έχει ενημερωθεί για διάφορες απαγωγές παιδιών προς χώρες που δεν έχουν επικυρώσει την Σύμβαση της Χάγης του 1980 για τα αστικά ζητήματα των διεθνών απαγωγών παιδιών. Το Αξιότιμο Μέλος του Κοινοβουλίου έχει δίκιο που τονίζει ότι υπάρχουν λίγοι τρόποι αντιμετώπισης των απαγωγών αυτών.

Στην ουσία, η καταγγελόμενη συμπεριφορά αποτελεί στην εσωτερική νομική τάξη των κρατών μελών ποινική παράβαση που υπάγεται στην αποκλειστική αρμοδιότητα των κρατών μελών.

Όσον αφορά τις σχέσεις με την Τυνησία, η Επιτροπή ενημερώνει το Αξιότιμο Μέλος του Κοινοβουλίου ότι από την έναρξη της ευρωμεσογειακής εταιρικής σχέσης στη Βαρκελώνη το Νοέμβριο του 1995, η Τυνησία έχει αναλάβει νέες δεσμεύσεις.

Όσον αφορά τις πολυμερείς σχέσεις, συμφώνησε μεταξύ άλλων να «... δρα σύμφωνα με τον Χάρτη των Ηνωμένων Εθνών και τη διεθνή διακήρυξη των δικαιωμάτων του ανθρώπου καθώς και τις υπόλοιπες υποχρεώσεις που απορρέουν από το διεθνές δίκαιο...». Όσον αφορά τις διμερείς σχέσεις, η νέα συμφωνία που θα πρέπει να τεθεί σε εφαρμογή σύντομα περιλαμβάνει ως κύριο στοιχείο της το σεβασμό της δημοκρατίας και των ανθρώπινων δικαιωμάτων: «η τήρηση των δημοκρατικών αρχών των θεμελιωδών δικαιωμάτων του ανθρώπου, όπως διατυπώνονται στην παγκόσμια διακήρυξη των ανθρώπινων δικαιωμάτων, εμπνέει τις εσωτερικές και διεθνείς πολιτικές της Κοινότητας και της Τυνησίας και αποτελεί κύριο στοιχείο της παρούσας συμφωνίας».

Στο πλαίσιο της συμφωνίας αυτής, προβλέπεται πολιτικός διάλογος για όλα τα θέματα κοινού ενδιαφέροντος. Εκτός από τον διάλογο αυτό, η δημοκρατία και τα ανθρώπινα δικαιώματα θα μπορέσουν να αποτελέσουν το αντικείμενο θετικών ή/και αρνητικών μέτρων. Τα αρνητικά μέτρα που μπορούν να κυμαίνονται από απόρρητα ή δημόσια ζητήματα μέχρι την κατάργηση της εταιρικής σχέσης πρέπει να βασίζονται όχι μόνο σε αντικειμενικά και δίκαια κριτήρια αλλά και να είναι προσαρμοσμένα στην ποικιλομορφία των καταστάσεων με φροντίδα την διατήρηση του ελεύθερου διαλόγου και την αποφυγή της τιμωρίας του πληθυσμού για την συμπεριφορά της κυβέρνησής του.